HamKam hadde åtte poeng ned til tabelltoer Alta i 2. divisjon avdeling 1 før lørdagens serierunde, og kunne sikre opprykket tre serierunder før slutt med seier mot Bærum på Briskeby.

Ivar Sollie Rønning ga hjemmelaget en drømmestart etter 16 minutter da han satte inn 1-0 etter en fin stikker fra hjemvendte Petter Vaagan Moen.

Eliteserien Se høydepunktene: Sarpsborg 08 kjørte over Mjøndalen og tok viktig seier FOR EIN TIME SIDAN

Innbytter Kevin Beugré fastsatte resultatet til 2-0 i det 77. minutt og sikret opprykksfest på Hamar.

Solbakken jr.: – En drøm

HamKam har vært en del av norsk toppfotball i en årrekke, men hadde store økonomiske problemer og rykket ned fra 1. divisjon i 2014. Neste sesong er Hamar-laget tilbake på nest øverste nivå.

Markus Solbakken, sønn av FCK-trener Ståle, har imponert for laget som skal spille i OBOS-ligaen i 2018, og var naturligvis fornøyd.

– Det føles helt utrolig egentlig. Det er det vi har drømt om siden første serierunde. Det var utrolig deilig å få avgjort det her i dag, sier han til Eurosport.no.

– Det har vært en drøm for meg å spille på a-laget. Det har vært helt fantastisk.

Vil fortsette i klubben

– Hvordan er fremtiden din?

– Jeg er ganske sikker på at jeg fortsetter her i HamKam. OBOS-ligaen neste år er et bra nivå for meg. Jeg blir nok i HamKam, ja, sier han.

– Hvor avgjørende var opprykket for at du skulle fortsette her?

– Det gjør selvfølgelig det lille ekstra. Jeg følte selv at jeg kunne ha klart å spille på et høyere nivå. Det er bare utrolig deilig at jeg rykker opp med barndomsklubben min som jeg har spilt med i 7-8 år. Det er helt fantastisk.

Ståle Solbakken er i øyeblikket i Danmark, men det betyr ikke at han ikke fikk med seg det som skjedde.

– Han har fulgt med på kampen. Han har fått med seg at jeg har rykket opp.

– Jeg skal snakke med han etterpå, smiler Solbakken jr.

(©NTB)

Eliteserien Sarpsborg 08 forverret Mjøndalen-krisen: – Det ser bekmørkt ut nå FOR 2 TIMAR SIDAN